részlet

© Gedő Ágnes, 2023
© Jaffa Kiadó, 2023
Minden jog fenntartva!

Borítóterv Relatív
Felelős szerkesztő Hessky Eszter
Felelős kiadó Rados Richárd

ISBN 978 963 475 816 7
Jaffa Kiadó • www.jaffa.hu

Elektronikus változat
eKönyv Magyarország Kft.
www.ekonyv.hu
Készítette Ambrose Montanus

Tartalom

Bevezető

Amit magad körül látsz

Jelzőtáblák az úton

Hajózni a viharos tengeren

Miért nem tudsz változtatni?

Tedd, amire a szíved vágyik

Ha minden marad a régiben…

A tudattalan nyelve

Felderítés

1. lépés: Életed témái

2. lépés: Egy hétköznapod

3. lépés: Csináld, ami jólesik

4. lépés: Korlátozó hiedelmeid

5. lépés: Többen vagyunk

6. lépés: A Belső Kritikus

Ellazítás

7. lépés: Aki mindig veled van

8. lépés: A feszültségek elengedése

9. lépés: A képzeleted tornáztatása

10. lépés: Lélegezz színesen!

Konstruálás

11. lépés: Belső érzékszerveink

12. lépés: Érezd jól magad!

13. lépés: Gyógyulj gyorsabban!

14. lépés: Alkoss boldogabb ént!

A döntés

Felhasznált irodalom

Bevezető

Figyelem, új korszak a láthatáron!

Friss érzések, üdítő impulzusok – azt hiszem, erre vágysz. A felszínen pedig talán úgy érzed, hogy kissé beleragadtál a jelenlegi élethelyzetedbe. Egészen bizonyos, hogy mostanra rutinosan zsonglőrködsz a család, a társadalmi kapcsolatok és az anyagi felelősség területein, de valami mintha mégis hiányozna ahhoz, hogy jól érezd magad a bőrödben. Elképzelhető, hogy a sorsod bizonyos régiójának megreformálásán gondolkodsz, mivel változást szeretnél a magánéletedben, életmódodban, vagy a munkahelyi tevékenységeidben.

Ha elmúltál 40 éves, társadalmunk derékhadának fontos tagjaként több okból is elismerés illet. Hiszen egyszerre cipeled a válladon a felnőtté váló gyermeked önálló útra indításának nehézségeit és az idős szüleidről való rendszeres gondoskodás súlyát. Mindezt felelősségteljesen és megbízhatóan teszed, mivel ugyanolyan hűséges vagy a családodhoz, mint a céghez, ahol dolgozol. Azonban a változás szele szertelenül fújdogál az életedben: módosulnak a külső feltételeid, melyekhez alkalmazkodni kellene. Megváltozik a tested, és a belső, pszichés szükségleteid is felbolydulnak ilyenkor. Az érett korba való átlépés a befelé tekintés, az önismeret képességének erősítését igényli. Ekkor fontos lenne, hogy megállj, leltárt készíts a sorsodról és feltérképezd, hogy éppen mire is van szükséged.

Talán már rájöttél egy ideje, hogy valami új készül megszületni benned, és átláttad, hogy másféle stratégiákat is igényelnél. Lehetséges, hogy kísérletet tettél a mostani sajátos élethelyzeted indítékainak összehangolására, mivel egyszerre vágysz a stabilitásra és a megújulásra. Talán pszichológiai témájú, vagy önsegítő könyveket olvastál, esetleg részt vettél pszichológusi konzultáción. Ha mindezidáig úgy érzed, hogy nem jutottál előre, szívből ajánlom neked ezt a könyvet.

Semmiképpen ne csüggedj el, mivel a legmegfelelőbb korban vagy életed kormánykerekének kielégítőbb irányba fordításához. Mostanra a sorsod szövete nagyrészt kialakult, és jóval kevesebb nyugtalanító eseménnyel találkozol, mint húsz évvel ezelőtt. Ez idő tájt a korábbi tevékeny évtizedek gyümölcseit szüreteled a családoddal való kapcsolat, a munkával kapcsolatos döntések és az életviteled területén. Lélekben még fiatalnak érzed magad, az átélt tapasztalatoktól megerősödtél. Életed delére érve feltehetőleg magabiztosabbá is váltál, így sokkal kevésbé függsz a környezetedben élő emberek véleményétől.

Neked szól ez a könyv, kedves 40 év feletti társam, ha véleményed szerint a helyed nem a „futottak még” csapatban van. Ehelyett inkább izgalmas és értelmes életre vágysz, ezért nyitottan és kíváncsian fogadod az itt leírt gondolatokat. Hasznosnak találod majd a kötetet, ha elég bátor vagy a jelenlegi körülményeid vizsgálatához, de inkább önállóan látnál hozzá a kesze-kusza érzéseid és gondolataid kibogozásához. Mindannyiunknak lehetnek olyan személyes problémái, amikkel nem szeretne, vagy nem tud szakemberhez fordulni, ezért a könyv gyakorlati felét célzottan úgy állítottam össze, hogy azt egyedül is fel tudd dolgozni. Ez természetesen nem helyettesíti sem a pszichoterápiát, sem pedig a gyógyszeres kezelést, amiket sok esetben szükségesnek és indokoltnak tartok.

A könyv első részében általánosságban megvizsgáljuk azokat a bonyodalmakat, amikkel mostanában szembesülsz; történeteket olvashatsz hasonló korú nőkről és férfiakról, akik kihívást jelentő életeseményeken mentek keresztül. Ezután pedig pszichológiai gyakorlatok következnek, melyeken végighaladva megtalálhatod az utat a belső nyugalomhoz és elégedettséghez. Mindehhez csupán napi 15 percet kell felszabadítanod a feszített időrendedben, amikor zavartalanul elmélyülsz önmagadban, és befelé figyelve elvégzed azokat a lépéseket, amelyek hozzásegíthetnek a személyes megoldásaidhoz.

Tegyél egy próbát, és légy önmagad pszichológusa! Biztatlak, hogy forgasd haszonnal ezt az írást, és láss hozzá a második blokkban lévő feladatokhoz is.

Készen állsz? Akkor lássunk is neki!

Amit magad körül látsz

Vizsgáljuk meg először a közvetlen környezeted jelentős tényezőit, amelyek egészen közelről befolyásolják a sorsodat. Ami a családodat illeti, a gyermeked jó eséllyel már nagykamasz vagy felnőtt. Elmúlt az a fárasztó, mégis gyönyörűséges időszak, amikor nélkülözhetetlen voltál. Akár a pároddal élsz, akár egyedül, a gyereked felnőtté válásával szükségszerűen új életszakaszba lépsz. Kezdetben nem is tudsz mit kezdeni a felszabaduló idővel, később jó esetben új célok és elfoglaltságok után nézel. Ilyenkor a napirended is felborul, melyet körülbelül 20 évig meghatározott rutinok és szokások szerint működtettél. Talán szívesen nyitnál mások felé, és egyszerre fontosnak érzed, hogy új barátokat szerezz. Fiaddal, lányoddal lazábbá válik a kapcsolatod, így figyelmedet újból a partneredre irányíthatod. Sok házasság kerül válságba, amikor a gyermeknevelési szakaszból természetszerűleg átlépnek az „önálló a gyerek” fázisba, mivel a több évtizede csak anya- és apaszerepben sürgölődő felek most újra meg kell, hogy találják az időközben megváltozott társukhoz vezető utat.

Azt sem könnyű feldolgozni, hogy szüleid (ha nem veszítetted el őket korábban) mostanra az eredeti családod erős bázisából gondozásra szoruló idősekké váltak. Szerencsés vagy, ha még érzelmi támaszként tekinthetsz rájuk. Mindenesetre a szerepek mostanra felcserélődtek közöttetek, a testi hanyatlásuk pedig szívszorító élmény lehet.

A negyvenes éveidre a munkádban is stabilizálódott a helyzeted. Elképzelhető, hogy tapasztalataid és szakmai tudásod következtében a munkatársaidat mentorálod, vagy a beosztottjaidat irányítod. Sorban érkeznek azok a kollégák, akik korukat tekintve a gyerekeid lehetnének. Ők láthatóan sokkal energikusabbak és rugalmasabbak, lazábban állnak hozzá a kihívásokhoz, és könnyedén váltanak, ha valami nem tetszik nekik. Az is előfordulhat, hogy kapsz egy nálad sokkal fiatalabb vezetőt és csak nagy nehézségek árán vagy képes megfelelni az elvárásoknak. Esetleg olyan sokáig halogattad a karrierépítést, hogy mostanra úgy érzed, már késő, elszaladt az idő, amikor egy jobb helyre pályázhattál volna.

Tekintsünk most egy kicsit távolabbra, és nézzük meg a tágabb világodat! Az sem teszi könnyebbé a dolgod, hogy társadalmunkban jelenleg a fiatalság és a szépség a legnagyobb érték. A közösségi média, a streamingszolgáltatók és a televízió egyaránt azt az üzenetet közvetíti, hogy a siker, az egészség és a boldogság kéz a kézben jár az ifjúkorral. A reklámokban azzal találkozol, hogy az arckrémeket tinédzser modellekkel értékesítik, a középkorúak és az idősebb korosztály pedig jellemzően inkább csak takarítószerek vagy gyógyszerek promócióiban szerepel. Valószínűleg azt is észrevetted, hogy ahogyan múlnak az évek, egyre kevesebb megerősítést kapsz a külsődre vonatkozóan. Már nem követnek csodáló tekintetek az utcán, és azok a jóleső előnyök és kedvezmények, amiket fiatalon élveztél, elenyésztek.

Azt is láthatod, hogy életútjuk felére érkező honfitársaink mentális és fizikai jólléte rendszerint csökken. Elcsépelt frázis, hogy pesszimista nép vagyunk, ami azt jelenti, hogy sokan közülünk a félig tele poharat félig üresnek érzékelik. Mintha szenzitív radarjainkkal azokat a kríziseket is különösen erősen megtapasztalnánk, amikre nincs ráhatásunk: ilyen a klímaválság, a járvány vagy a háborús helyzet.

A túlzottan borúlátó életszemlélet sokféle okra vezethető vissza. Az emberi lélek működése egy finom és érzékeny műszerhez hasonló, így a súlyos, feldolgozatlan múltbéli traumák, vagy a jelenben számolatlanul, különféle életterületeken egyszerre érkező bajok tartósan felboríthatják a lelki egyensúlyt. A huzamosabb időn keresztül tartó negatív lelkiállapot pedig magával vonhatja az objektivitás elvesztését. Aki hosszú hónapokon, éveken keresztül sorscsapásokat tapasztal, már nem képes a korábbi vidám és felszabadult perspektívából tekinteni sem magára, sem pedig a környezetére. Mivel az önmagunkra történő tárgyilagos rálátás még a könnyedebb életszakaszokban is nehézkes, a lehangolt ember legelőször a külvilágban találja meg a problémái forrását. Ilyenkor előfordulhat, hogy a szomszédokat idegesítőnek, a kollégákat elviselhetetlennek, a partnerét pedig érzéketlen tuskónak látja.

Ha bármilyen okból kifolyólag fekete szemüveg került az orrunkra, akkor mindent sötétebben látunk. Ilyenkor lehet, hogy tépelődünk a múltbéli hibás döntéseink miatt, bosszankodunk az aktuális körülményeinken, vagy kilátástalannak tartjuk a jövőnket. Olyan feltételezett dolgok miatt is aggódhatunk, amik talán soha nem következnek be. Ha ezek a félelmetes és fenyegető gondolatok túlságosan eluralkodnak rajtunk, akkor szinte bizonyos, hogy sűrűn el is képzeljük a potenciálisan baljós történéseket. Ez pedig azzal a komoly veszéllyel jár, hogy elménkben képzeletbeli negatív forgatókönyveket hozunk létre, és ez a későbbiekben akár valóságos életeseményekhez is vezethet.

Ebben a jelenségben nincsen semmi varázslatos. Agyunk és a testünk ugyanis hajlamos arra, hogy az általunk felidézett jövő irányába mozduljon, mivel ez az egyféle mentális térkép áll a rendelkezésére. Ha például sokszor végignézzük azt a belső filmünket, ahogyan nevetségessé válunk egy randevún vagy nem merünk megszólalni egy csapat idegen előtt, bizonyosan komolyan aggódunk majd, amikor közeledünk a találka vagy az előadás helyszínéhez. A sportpszichológusok által alkalmazott imaginációs technikák ugyanezen az elven alapulnak, amikor a mozgások tökéletes kivitelezését és a versenyhelyzetben nyújtott kiváló teljesítményt vizualizáltatják a sportolóval.

Lehet, hogy te is ismersz a környezetedben olyan családtagot, barátot vagy kollégát, aki sokat panaszkodik a sorsáról. Azt is megtapasztalhattad, hogy hiába hívod fel a figyelmét azokra a dolgokra, amik örömet okozhatnának neki, nem tudod megváltoztatni a világszemléletét. Talán azt is megállapítottad már magadban, hogy tényleg nem érted, miért nem érez boldogságot az egészséges családja, a biztonságos élethelyzete vagy akár a gyönyörű, verőfényes időjárás miatt.

A pesszimista azon a véleményen van, hogy ő látja reálisan a helyzetet, hiszen a személyes sorsában egymást követik a valódi, megtörtént tragédiák és a szomorú események. A borúlátó ember szerint a világ egy cudar hely, ahol méltánytalan dolgok történnek. Ha körülötted is él ilyen lelombozó ismerős, kezeld őt kiemelt figyelemmel! Amennyiben azt tapasztalod, hogy a legjobb szándékod ellenére sem tudod megváltoztatni a világlátását, és a vele folytatott hosszú beszélgetések után gyakran érzed magad tökéletesen kimerültnek, gondold át, hogyan tudnád ritkítani a vele való találkozásokat.

A társadalmi és szociális érzékenység igen lényeges a világ jobbá tételéhez. Mégis, amennyiben úgy érzed, hogy a saját gondjaidat még nem sikerült megnyugtatóan elrendezned, ajánlatos először a saját házad táján elkezdeni a rendrakást. Ha ilyenkor tömegeket érintő tragédiákon rágódsz hosszasan, vagy órákon keresztül próbálsz reményt önteni az elkeseredett barátnődbe, kevesebb pszichés energiád marad, és elhatalmasodik rajtad a szomorúság. Embertársaid számára csak akkor lehetsz valódi segítség, ha a saját élethelyzeteddel kapcsolatos problémáidat már legalább annyira megoldottad, hogy nem keltenek benned jelentős szorongást, vagy nem húzzák negatív irányba a hangulatodat. Másokat akkor tudsz igazán támogatni, ha te egyensúlyban vagy.

Valamennyi fentebb leírt, próbára tévő körülmény arra terel kitartóan, hogy a figyelmed fókuszát a jutalmazó külvilágról fordítsd inkább befelé, a saját fejlődésedre. Igazából nem is tehetsz mást, mivel a fiatalságoddal együtt járó külső megerősítések egyre csak fogynak. Mostantól a lelki értékeid számítanak igazán. Itt az idő, hogy megleld a rejtett kincseidet, és felépítsd a belső harmóniádat!

Jelzőtáblák az úton

Ahogyan azt korábban áttekintettük, sorsod útján haladva, és az életed második felébe lépve egészen másfajta körülményeket tapasztalsz magad körül, mint korábban. Ezekhez az új helyzetekhez alkalmazkodnod kell, amit megnehezít, hogy ekkorra már általában ragaszkodsz a megszokott viselkedésmódjaidhoz. Vizsgáljuk meg, hogy milyen gondolatok és érzések bukkanhatnak fel mostanság az elmédben!

Csak ennyi, így fog eltelni az életem?

A negyvenedik születésnapot elhagyva a testünk jól láthatóan és érzékelhetően megváltozik. Nők esetében a menopauza kezdetét jelzi a havi ciklus rendszertelenné válása, majd teljes elmaradása. A férfiaknál ezek a jelek kevésbé nyilvánvalók, de a hormonális változások miatt ők is megtapasztalják a férfiasság csökkenését. A bőr elveszíti a rugalmasságát, az arcon megjelennek a jól látható ráncok, a testen pedig feltűnnek a zsírpárnák. Az anyagcsere lelassul, szaporodnak az ősz hajszálak. A fizikai erő észrevehetően mérséklődik, az ízületek is veszítenek a rugalmasságukból. Sokan ilyenkor a hangulatuk és érzelmeik hullámzását is tapasztalják. Különösen a nők számára nehéz a megváltozott külső elfogadása ebben a fiatalságot idealizáló világban.

Túlterhelt vagyok

Sokféle tennivaló között kell most lavíroznod: a gyereked, a szüleid, a munkád és egyéb feladataid olykor nyomasztóan tornyosulnak a fejed fölött. Lehet, hogy önként vállalsz magadra dolgokat, de valószínűbb, hogy az életkörülményeid alakulnak úgy, hogy már alig tudod számontartani a kötelezettségeket.

Kikészít a kamasz gyerekem

Ha a gyerekeid még otthon laknak, akkor is valószínűleg már beléptek a kamaszkorba. Ahogyan azt te is megtapasztalod, egy tinédzser nevelése alaposan próbára teszi az ember türelmét. A kamasz ugyanis lázad a környező szabályok ellen, és ezt otthon, a szüleivel szemben teszi a leggyakrabban. Renitens viselkedésének valódi célja az önállósulás hatalmas erejű szükséglete. A serdülőnek ugyanis néhány év alatt hatalmas fejlődési lépéseket kell megtennie. Amellett, hogy érzelmileg eltávolodik a szüleitől és létrehozza a saját, ekkor még meglehetősen sérülékeny új énjét, el kell indulnia a párkapcsolat kialakításának rögös útján, valamint meg kell találnia azt a foglalkozást, ami felnőttként majd kenyérkeresethez juttatja.

Síri csend a házban

Bizonyára hallottál már az üres fészek szindrómáról. A kifejezés arra az élethelyzetre utal, amikor a gyerekek elhagyják a szüleiket és a közös otthont, hogy önálló életet kezdjenek. Bár mindig is tudtad, hogy ez egyszer bekövetkezik, mégsem könnyű a megváltozott családi helyzet elfogadása és feldolgozása. Főleg a nők számára hozhat szomorúságot, magányosságérzést és stresszt a felnőtté vált gyermek elköltözése. Ennek oka, hogy feltehetőleg az anyák töltöttek több időt a babával, kísérték gyermeküket az óvodába, majd az iskolába, és ők ápolták, amikor beteg volt. Az anyukák tették el a kihullott tejfogakat és a kézzel készített ajándékokat, a gyerekkel együtt töltött idő pedig szorosan összekapcsolódott a fiatal éveikkel. Sok esetben a karrierépítést is elhanyagolták, és az anyai elfoglaltságok prioritást élveztek a munkahelyi feladatok előtt. Az eddig oly fontos anyai szerepük a gyerek távozása után értelmét veszti, az életük szinte kiürül. Ekkor kellene egy másik csatornára váltani, de ez egyáltalán nem könnyű.

Az apák számára sem egyszerű időszak, amikor a felnőtt fiú vagy lány önálló útra lép. Akár úgy is érezhetik, hogy túl sok időt fordítottak a munkára és túl keveset a gyerekre, most pedig már késő bepótolni az elveszett éveket.

És még a szüleimről is gondoskodni kell

Öregedő társadalmunkban nő az időskorúak népességen belüli aránya. Az egyre magasabb várható élettartam mellett számos családban megoldatlan kérdés az idősek gondozása. A 40-50 éves generációt gyakran emlegetik „szendvicsgenerációként”, ugyanis ők azok, akik egyszerre segítik kirepülő gyermekeiket és betegeskedő szüleiket. Ez a korosztály tehát többszörös terhet cipel pszichés és anyagi értelemben is.

Kibírhatatlan a munkahelyem

Ha elmúltál negyvenéves, egyre több nálad fiatalabb kollégával dolgozol együtt. Azt is észreveszed ilyenkor, hogy a legtöbbüknek alapvetően különbözik a munkához és a munkahelyhez való hozzáállása attól, amit természetesnek tartasz. Huszonéves munkatársaid sokkal rugalmasabbak, készségszinten beszélnek idegen nyelveket, és sok esetben külföldi tapasztalattal is rendelkeznek. Határozottan képviselik az igényeiket és kevésbé tisztelik a tekintélyt, gyorsan szólnak, ha valami nem tetszik nekik. Ha nem tartják megfelelőnek a munkakörnyezetet, könnyedén váltanak. Elképzelhető, hogy úgy érzed, nem tudsz lépést tartani ezekkel a fiatalokkal, akik a gyerekeid lehetnének.

Az is lehet, hogy mostanra megváltoztak a munkával kapcsolatos elvárásaid, és már nem találod kielégítőnek a feladataidat. Legszívesebben váltanál, de a megszokás és az ismeretlentől való félelem visszatart.

Lehet, hogy elválunk?

Mire a gyerekek felnőnek, sok hosszú ideje tartó párkapcsolat elfárad, és nem képes megújulni. Ha a szülők az otthon töltött idejük nagy részében kizárólag anyaként vagy apaként viselkedtek, és partnerük női vagy férfi mivoltára már alig fordítottak figyelmet, a gyerekek elköltözésekor komoly nehézségekkel szembesülnek. Az is lehet, hogy rádöbbennek: a házasságukat már jó ideje kizárólag a szülői szerep és a közös gyerek tartotta össze. Esetleg az együtt töltött évtizedek alatt jelentősen más irányba fejlődtek, és a másik fél mostanra teljesen idegenné vált.

Beteg vagyok!

A várható élettartam növekedése nem jár együtt az idősek egészségi állapotának javulásával. Hazánkban az egészségben eltöltött évek átlagosan 8-10 évvel korábban elmúlnak, mint az uniós országokban. Természetesen ez csak általában véve igaz: ha valaki korábban gondot fordított a prevencióra és az egészségmegőrzésre, akkor sokáig megőrizheti fittségét. Sok esetben azonban már az 50-es évek végén megjelennek a krónikus egészségügyi problémák.

Jól látható, hogy az életünk felénél járva és azt elhagyva valamennyien komoly kérdésekkel szembesülünk a jelenlegi életünkkel és a lehetséges jövőnkkel kapcsolatban. Az élet delén való túljutás és az azt követő időszak egyeseknek nagy kihívást jelent, míg mások könnyedén átvészelik. A különbség oka valószínűleg abban rejlik, hogyan tekintünk vissza, miképpen értékeljük az eddigi életünket. Ha hátrapillantva tartalmas, aktív és elégedett éveket látunk, feltehetőleg a negyvenes éveinket elhagyva is bizakodva tekintünk a jövőbe.

De vannak közöttünk olyanok is, akik azon tűnődnek, hogy vajon tartogat-e még számukra valamit az élet. Ahogyan maguk mögött, úgy előretekintve is korlátozó esztendőket látnak, és elkeseredve gondolják: Lehetséges, hogy ha így folytatom, később mélységesen megbánom majd.

Ők azok, akik egyre erőteljesebb szükségét érzik a helyzetük módosításának, amíg van erre idejük. Ki kellene lépnem a házasságomból? Hagyjam ott a munkahelyemet? Költözzek másik városba? Ezek a sürgető kérdések, és a következményként megvalósított drámai változások egyeseket egzisztenciális, másokat lelki válságba sodornak. A mélyebb önvizsgálat során aztán gyakran kiderül, hogy a változás iránti vágy alapja a régóta tartó elégedetlenség és frusztráció volt, és az irányváltás terve már hosszú ideje érlelődött.

A következőkben részletesebben áttekintünk néhány jellemző problémát, amelyek az életutadon haladva speciális nehézséget jelenthetnek.

Forgalmazza:
eKönyv Magyarország Kft.
www.ekonyv.hu

Felhasznált betűtípusok
Fira Sans – SIL Open Font License
Noto Serif – Apache License 2.0
Petrona – SIL Open Font License